સહુ વાચકોને સર્વપ્રથમ તો નવરાત્રિની ભવ્ય ઉજવણી બદલ ખૂબ ખૂબ અભિનંદન. એ સાથે જ ટૂંક સમયમાં સહુકોઈ દીવાળીની રંગારંગ ઉજવણીમાં પણ વ્યસ્ત થઈ જશે…આપણો દેશ વિવિધ ઉત્સવોની અનોખી પરંપરા સાથેની સંસ્કૃતિ ધરાવતો દેશ છે. એટલે જીવનની પ્રત્યેક ક્ષણ ઉત્સવમય અને આનંદમય જ રહે છે. ગમે તેવી વિકટ પરિસ્થિતિઓ આવે તે છતાં તેના પર વિજય મેળવીને આપણે આગળના ધ્યેય પર લાગી જઈએ છીએ જે ભારતીય તરીકે આપણું એક આગવું ગૌરવ છે એમ કહી શકાય. નવરાત્રિ સાથે માનવ જીવનના દસ વિકારોરૂપી દશાનનને હણવાનો અંગુલિ નિર્દેશ કરતો દશેરા પર્વ પણ સહુએ ફાફડા-જલેબીની જ્યાફત સાથે ઉજવ્યો. આપણાં ઉત્સવોની એક ખાસિયત છે ગમે તે રીતે એકમેકને એકબીજા સાથે જોડી રાખી સંબંધો સાચવવા નવા સંબંધો બાંધવા અને સંબંધોને દીર્ઘકાલિન બનાવવામાં આપણાં પારંપારિક ઉત્સવોનું મહત્વપૂર્ણ યોગદાન છે.